text: Elever i Fredericia bliver digitale
  19 april 2012 kl. 10.58
  Fredericia Kommune vil investere i 2.300 tavlecomputere til ansatte og elever i folkeskolen. De skal sikre et digitalt skolevæsen.
  Mange skoler har eksperimenteret med tavlecomputere og bærbare computere i undervisningen, men Fredericia har valgt at tage et ekstra skridt. Omkring 30 procent af eleverne får en tavlecomputer. De enkelte skoler afgør, hvilke klasser der skal have dem.
  Eleverne skal langt mere aktivt bidrage til undervisningen i stedet for at være passive modtagere.
  I forvejen er skolerne dækket af et trådløst netværk.
  Lærerne skal på kursus for at lære at bruge de nye muligheder i den digitale undervisning. 
  - Med flere nye digitale læremidler i skolen skaber vi en langt bedre kobling til de erfaringer og kompetencer, som rigtig mange elever opbygger i deres fritid, og det er vigtigt, at denne viden kommer i spil og blive udfordret i skolen, siger Peder Hvejsel (V), formand for børne- og ungdomsudvalget.
  Folkeskolerne i Fredericia har 5.800 elever.
  Investeringen i de nye digitale tiltag løber op i godt seks millioner kroner.
  